Tom Behnke (KF), 2007-03-29:
Der er vi nok lige nødt til at korrigere en ting og slå noget helt fast, for den skrivelse, ministeren sender i december måned, er hundrede procent korrekt.
En minister kan jo ikke gå ud og sige noget, som ikke står i lovgivningen, og på det tidspunkt var der i lovgivningen ikke mulighed for hverken at give diæter eller erstatte tabt arbejdsfortjeneste eller noget som helst andet.
Så ministerens skrivelse var et hundrede procent korrekt.
Men det, der sker efterfølgende, er jo, at vi også i regeringspartierne har drøftet: Skulle vi ikke kigge på den her ordning?
Og det har vi gjort.
SF når så at fremsætte et forslag, som bliver behandlet i januar måned, fred være med det, men regeringen og regeringspartierne var på vej med et lovforslag, som skulle nå hele vejen rundt om den her problemstilling.
Så at skose ministeren for, at ministeren siger noget i december måned, er simpelt hen en fejl.
For hvis ministeren havde sagt noget som helst andet, kunne vi bebrejde ministeren det, og det skal vi endelig ikke gøre.
Til gengæld skal vi takke ministeren for det lovforslag, vi har her i dag.
Det, som er langt bedre ved regeringens lovforslag end ved det forslag, som SF fremsatte, og som vi behandlede tidligere i år, er jo, at regeringsforslaget går hele vejen rundt om ældrerådsmedlemmerne og ikke bare sørger for, at de kan få dækket deres eventuelle udgifter ved at sidde i et ældreråd, men rent faktisk går ind og siger, at de skal have diæter og godtgørelse for tabt arbejdsfortjeneste, og de skal også have dækket de udgifter, der er forbundet med det.
På den måde er det her lovforslag jo væsentlig bedre end det, som SF fremsatte.
Det er et mere helstøbt forslag.
I forhold til spørgsmålet om, hvorvidt forslaget så skulle have ikrafttrædelsesvirkning fra den 1. januar, må vi afvise det fra konservativ side.
Vi er meget tilfredse med det, der er foreslået i forslaget, nemlig at det træder i kraft den 1. juli 2007, altså om ganske få måneder.
Jeg vil takke SF her.
De kom med et forslag, så vi kunne snakke om det her; det var ikke sket, hvis det havde været op til ministeren, som skrev en skrivelse til kommunerne i december måned og simpelt hen udelukkede, at man kan dække de her udgifter.
Men det er historie.
Vi er glade for, at vi nu har en anden beslutning her, som forhåbentlig et stort flertal bakker op om.
Jeg vil gerne spørge Det Konservative Folkeparti, hvad deres holdning er til, at andre råds medlemmer, som er valgt af folket, kan få samme muligheder.
Fru Pia Kristensen har jo så smukt fremhævet ældrerådets opgaver og betydningen af, at vi har ældreråd.
Ældreråd er også efter vores opfattelse en rigtig god idé, og det arbejde, som ældrerådene udfører, er et meget vigtigt arbejde.
Det er vigtigt i forhold til tilfredsheden i kommunerne.
Det er også vigtigt i forhold til kvaliteten ude i kommunerne.
I det hele taget er det vigtigt, at vi har ældrerådene.
Derfor er det også kun rimeligt, at vi med det her lovforslag sikrer, at der sker en ligestilling mellem f.eks. handicapråd og ældreråd, således at de har de samme betingelser at arbejde under, nemlig at medlemmerne både kan få diæter og eventuelt godtgørelse for tabt arbejdsfortjeneste og udgiftsgodtgørelse, hvis der skulle være udgifter forbundet med at deltage i ældrerådenes arbejde.
Der er fuld opbakning fra Det Konservative Folkeparti til lovforslaget.